
	
	
Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А



София 1000, пл. "Света Неделя" №6,  тел: (+359 2)  9401 444, факс: (+359 2) 9401 595

Р Е Ш Е Н И Е  
№ РС-765-24-008

Днес, 03.02.2025 г. в град София, Комисията за противодействие на корупцията, в състав:
За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :

Производството е по реда на чл. 89, ал. 1, пр. 1 и по чл. 13, ал.1, т. 8 от Закона за противодействие на корупцията и е образувано въз основа на Решение за образуване на производство за конфликт на интереси № КИ-373 от 28.10.2024 г. на Комисията за противодействие на корупцията /КПК, Комисията/ по сигнал с вх. № С-765/15.10.2024 г. по описа на КПК.
Производството е образувано срещу Хамди Илиязов – общински съветник в Общински съвет Т.  
По същество в сигнала се излагат твърдения за грубо нарушена забрана относно сключен Договор за прехвърляне на собственост с Община Т., като вероятно се има предвид Хамди Илиязов в качеството му на управител и собственик на дружество „****“ ЕООД. Към сигнала е приложено копие на Окончателен договор за прехвърляне на недвижими поземлени имоти с рег. № РД-*-**/08.02.2023 г. по описа на Община Т., сключен между Община Т., „***“ ЕООД и Я.Т. и Н. К.,  и разпечатка от разпоредба на Закона за отнемане на незаконно придобитото имущество, според § 19 на който, се правят изменения и допълнения в чл. 34, ал. 5 от ЗМСМА, касаещи общинските съветници.
Във връзка с изложените твърдения в сигнала от Комисията са изискани и постъпили информация и следните доказателства с писмо с вх. № КПК-10713-1/20.11.2024 г. на КПК от председателя на „Правна комисия“ при Общински съвет Т. /ОбС Т./: 2 бр. клетвени листа  на Илиязов, избран за общински съветник в Общински съвет Т. /ОбС Т./ за мандати 2019-2023 г. и 2023-2027 г.; 2 броя декларации за несъвместимост, подадени от Илиязов с вх. № R1-014/02.12.2019 г. и ДН-32/30.11.2023 г.; Решение № 6 и Протокол № 17/17.12.2020 г. на ОбС Т.; Предварителен договор № РД-ДОС-15/19.02.2021 г., в изпълнение на Решение № 6 по Протокол № 17/17.12.2020 г. на ОбС Т.; Заповед № РД-З-823/08.08.2022 г. на кмета на община Т.; Окончателен договор № РД-*-**/08.02.2023 г. за прехвърляне на собствеността на недвижими поземлени имоти.
Служебно са направени справки в Търговски регистър и регистър на юридическите лица с нестопанска цел /ТРРЮЛНЦ/ и НБД „Население“.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес за кореспонденция, телефон и е подписан. 
Хамди Илиязов е избран за общински съветник в Общински съвет Т. за два поредни мандата 2019-2023 г. и 2023-2027 г., видно от Решение № ** от 29.10.2019 г. на Общинска избирателна комисия Т. и положена клетва на 08.11.2019 година, както и Решение № **/30.10.2023 г. на Общинска избирателна комисия Т. и положена клетва на 08.11.2023 г.  
Хамди Илиязов, в качеството на общински съветник в двата мандата подава декларация по чл. 35, ал. 1, т. 1 от ЗПКОНПИ /отм./ с вх. № № R1-014 на 02.12.2019 г. и съответно по чл. 49, ал. 1, т. 1 от ЗПК с вх. № ДН-32/30.11.2023 г. по описа на ОбС Т., с които декларира, че не заема друга длъжност и не извършва дейност, която съгласно Конституцията или друг специален закон (ЗМСМА) е несъвместима с положението му на лице, заемащо висша публична длъжност, респ. публична длъжност.
От извършената справка в ТРРЮЛНЦ се установи, че Хамди Илиязов участва в няколко търговски дружества, а именно:
1.В дружествата „**“ ЕООД с ЕИК *** и „***“ ЕООД с ЕИК *** е управител и едноличен собственик на капитала от 2009 г. и към настоящия момент;
2.В „***“ ООД с ЕИК *** е бил управител, като датата на вписване на прекратяване на търговската дейност на дружеството е 03.02.2022 г., а датата на заличаване на търговеца е 13.03.2024 г.;
3.„***“ ЕООД с ЕИК **, в което до 16.09.2022 г. е бил един от управителите и едноличен собственик на капитала, след която дата прехвърля капитала на дружеството „***“ ЕООД с ЕИК ***. 
4.„***“ ЕООД с ЕИК ** – управител от 02.12.2024 г., чийто едноличен собственик на капитала е „***“ ООД с ЕИК ***, а един от съдружниците е управляваното и представляваното от него „**“ ЕООД, с 200 лв. дялово участие, както и Г. М. /негова дъщеря/ - 700 лв. дялово участие и Г. Н. – 100 лв. дялово участие;
 5.„****“ ЕООД с ЕИК **** – до 07.05.2024 г. е един от управителите и съдружниците, като на същата дата е вписано обстоятелството по прехвърляне на дяловото му участие в размер на 3500 лв. на другия управител на дружеството;
6.„****“ ЕООД с ЕИК *** – до 26.04.2024 г. един от управителите и един от съдружниците в същото с дружеството „****“ ЕООД и размер на дялово участие от 3000 лв.
7.В Сдружение „****“ с ЕИК *** е един от членовете на Управителния съвет от 2021 г. и към настоящия момент. Сдружението е юридическо лице с нестопанска цел, осъществяващо дейността си в съответствие със Закона за юридическите лица с нестопанска цел /ЗЮЛНЦ/, за осъществяване на общественополезна дейност, независима и доброволна организация, и същото осъществява дейността си при пълна финансова самоиздръжка, съгласно чл. 2, чл. 4 и чл. 39, ал. 1 от Устава на сдружението.
Съгласно разпоредбата на чл. 91 от ЗПК, производство по установяване на конфликт на интереси се образува в срок до 6 месеца от откриването, но не по-късно от три години от извършването, предвид което обект на разглеждане в настоящото производство са упражнени правомощия по служба от Хамди Илиязов, в качеството му на общински съветник, след 28.10.2021 г. 
Предвид изложените твърдения в настоящия сигнал и след извършена справка се установи, че КПКОНПИ е постановила Решение № РС-422-21-062/28.07.2021 г. по образувано производство за конфликт на интереси по сигнал с вх. № ЦУ01/С-422/10.05.2021 г. срещу Хамди Илиязов, в качеството му на общински съветник в Общински съвет Т., в мандат 2019-2023 г., което е влязло в сила. С посоченото решение на КПКОНПИ не е установен конфликт на интереси по отношение на него и в същото му качество, поради липса на упражнени правомощия по служба и оказано влияние, във връзка с прието Решение № 6 по Протокол № 17 от 17.12.2020 г. на Общински съвет Т. и сключен на 19.02.2021 г. Предварителен договор с рег. индекс РД-ДОС-15 между Община Т., представлявана от кмета, „***“ ЕООД, представлявано от Хамди Илиязов, Я.Т. и Н. К., които не са предмет на настоящото производство. 
Видно от представените доказателства с писмо вх. № КПК-10713-1/20.11.2024 г. на председателя на Постоянната комисия „Правна комисия“ при ОбС Т., на 19.02.2021 г., на основание Решение № 6 по Протокол № 17 от 17.12.2020 г. на ОбС Т., е сключен Предварителен договор с рег. индекс № РД-ДОС-**/19.02.2021 г. на община Т. между Общината, представлявана от кмета, от една страна, и „***“ ЕООД, представлявано от Хамди Илиязов, и Я.Т. и Н. К., от друга страна. Съгласно договора, Общината се задължава да предостави в собственост на „**“ ЕООД част от поземлен имот с идентификатор 73626.506.*** (УПИ VI – „за пазар и административна сграда на пазара“) в град Т., представляващ поземлен имот с проектен идентификатор 73626.506.**, с площ 52.00 кв. м., който да се придаде към поземлен имот с идентификатор 73626.506.** (УПИ XXII – „за обществено обслужване и кооперативен пазар“) в град Т., при цена в размер на 8 290.00 лв. (осем хиляди двеста и деветдесет хиляди лева) без ДДС, съгласно чл. 45, ал. 1 от ЗДДС и данъчна оценка 1 638.00 лв. (хиляда шестстотин тридесет и осем лева), която цена „***“ ЕООД да заплати на Община Т.. От друга страна „***“ ЕООД се задължава да предостави в собственост на Община Т. част от поземлен имот с идентификатор 73626.506.** (УПИ XXII – „за обществено обслужване и кооперативен пазар“) в град Т., представляващ поземлен имот с проектен идентификатор 73626.506.**, площ от 47.00 кв. м. и се придаде към проектна улица с осови точки 202-203 при цена в размер на 7 490,00 лв. (седем хиляди четиристотин и деветдесет лева) без ДДС, съгласно чл. 45, ал. 1 от ЗДДС и данъчна оценка 1 480,50 лв. (хиляда четиристотин и осемдесет лева и петдесет стотинки), която цена Община Т. да заплати на „***“ ЕООД. Община Т. се задължава, след заплащане на описаните в предварителния договор суми от страна на „****“ ЕООД и Я.Т. и Н. К., да извърши промяна на подробен устройствен план за кв. 61 в град Т. и да изготви окончателен договор за прехвърляне на собствеността на имотите.
На основание чл. 44, ал. 1, т. 13 и ал. 2 от ЗМСМА чл. 129, ал. 2 от Закона за устройство на територията /ЗУТ/, във връзка чл. 134, ал. 2, т. 6 от ЗУТ, Решение № 10 по Протокол № 41 от 30.08.2018 г. на ОбС Т. относно изразено съгласие за разрешаване изменението на ПУП-ПРЗ, чл. 15, ал. 3 и ал. 5 от ЗУТ, Решение № 6 по Протокол № 17 от 17.12.2020 г. на ОбС Т., скица-проект от 2020 г. на СГКК – гр. Т. /приложение към последно посоченото решение на ОбС Т./, Предварителен договор за прехвърляне на собственост с изх. № РД-Дос-15 от 19.02.2021 г. и другите посочени основания, кметът на Община Т. издава Заповед № РД-3-823 от 08.08.2022 г. Със същата заповед на кмета на общината се одобрява проект за изменение на Подробен устройствен план – План за регулация в обхват на УПИ VI „за пазар и административна сграда на пазара“, УПИ VIII „за Църква и озеленяване“, УПИ XIX „за кооперативен пазар“, УПИ XXII „за обществено обслужване и кооперативен пазар, кв. 61, гр. Т. и улица с осови точки 202-203, гр. Т.; изменение на План за застрояване в обхват на УПИ VI „за пазар и административна сграда на пазара“, УПИ XIX „за кооперативен пазар“, УПИ XXII „за обществено обслужване и кооперативен пазар“, кв. 61 и Работен устройствен план в обхват на УПИ VI, УПИ VII, УПИ VIII ,УПИ XIX, УПИ XXII, кв. 61 в гр. Т. Съгласно изложеното в заповедта, одобряват се редица промени, част от които касаят поземлен имот с идентификатор 73626.506.730 и поземлен имот с идентификатор 73626.506.**. С проекта за изменение на Плана за регулация, трасето на задънена улица с осови точки 202-203 се измества на север от съществуващия трафопост. Осова точка се измества и се въвеждат две нови – о.т. 202а и о.т. 202б. С изместването на трасето на улица с о.т. 202-203, външните регулационни граници на УПИ VI, УПИ VIII и УПИ XIX, се променят като: част от УПИ XXII /поземлен имот с проектен идентификатор 73626.506.** с площ 47 кв.м., образуван от поземлен имот с идентификатор 73626.506.**/ се придава за урегулиране на улица с о.т. 202-202а-202б-203. Променя се вътрешната регулационна граница между УПИ VI – „за пазар и административна сграда на пазара“ и УПИ XXII „за обществено обслужване и кооперативен пазар“, като част от УПИ VI, с площ 52 кв.м. /поземлен имот с идентификатор 73626.506.**, образуван от ПИ73626.506.**/ се придава към УПИ XXII.
На основание чл. 15, ал. 3 и ал. 5 от ЗУТ, чл. 34, ал. 2 и чл. 35, ал. 4, т. 2 от ЗОС, чл. 8, ал. 1, т. 1, чл. 38, ал. 1, т. 9, чл. 39, ал. 3 и чл. 41, ал. 5 от НПУРОИ, т. 6 от Предварителен договор с рег. индекс № РД-ДОС-**/19.02.2021 г. по описа на община Т., Заповед № РД-3-823 от 08.08.2022 г. на кмета на община Т. и в изпълнение на Решение № 6 по Протокол 17 от 17.12.2020 г. на ОбС Т., на 31.01.2023 г., между община Т., представлявана от кмета Д. Д., от една страна, и „***“ ЕООД, представлявана от Хамди Илиязов, и Я. Т. и Н. К., е сключен Окончателен договор за прехвърляне на собственост на недвижими поземлени имоти с рег. индекс №  РД-Д-**от 08.02.2023 г. – предмет на настоящото производство. Съгласно окончателния договор, Общината-собственик на поземлен имот с идентификатор 73626.506.** (УПИ VI – „за пазар и административна сграда на пазара“), в град Т., частна общинска собственост, съгласно АЧОС № ** от 2015 г., вписан в Служба по вписванията гр.  Т., предоставя в собственост на „****“ ЕООД част от поземлен имот с идентификатор 73626.506.**, с площ 52.00 кв.м.; с начин на трайно ползване: за търговски обект, комплекс; образуван от поземлен имот с идентификатор 73626.506.**  (УПИ VI – „за пазар и административна сграда на пазара“) в град Т., който се придава към поземлен имот с идентификатор 73626.506.** (УПИ XXII – „за обществено обслужване и кооперативен пазар“) в град Т., при цена в размер на 8 290,00 лв. (осем хиляди двеста и деветдесет хиляди лева) без ДДС и данъчна оценка на имота 1 638.00 лв. (хиляда шестстотин тридесет и осем лева). От друга страна, „***“ ЕООД, представлявана от Хамди Илиязов, собственик на поземлен имот с идентификатор 73626.506.** (УПИ XXII – „за обществено обслужване и кооперативен пазар“), съгласно договор аз продажба от 2015 г., вписан в Службата по вписванията ар. Т., предоставя в собственост на община Т. поземлен имот с идентификатор 73626.506.** с площ 47 кв.м., за търговски обект, комплекс, образуван от поземлен имот с идентификатор 73626.506.*** (УПИ XXII – „за обществено обслужване и кооперативен пазар“) в град Т., който се придава към поземлен имот с идентификатор 73626.506.**, в град Т., при цена в размер на 7 490 лв. (седем хиляди четиристотин и деветдесет лева) без ДДС и данъчна оценка на имота 1 480 лв. (хиляда четиристотин и осемдесет лева и петдесет стотинки). Съгласно клаузите на окончателния договор, „***“ ЕООД са заплатили на Община Т. разноски, местни данъци и сума в размер на 800 лв. /осемстотин лева/ без ДДС, съгласно чл. 45, ал. 1 от ЗДДС, представляваща разликата между пазарните цени на двата имота, с платежно нареждане от 22.02.2021 г. Видно от положените подписи в окончателния договор, същият от страна на дружеството „***“ ЕООД е подписан от Хамди Илиязов.     
От справката в НБД „Население“ за родствени връзки на Хамди Илиязов не се установява наличие на родство по права линия, по съребрена линия-до четвърта степен включително, и по сватовство-до втора степен, включително, между него и Д. Д.. 
От извършената справка в ТРРЮЛНЦ се установи липса на съдружия и съвместно участие в органи на управление и контрол на търговско дружество на лицата – Хамди Илиязов и Д. Д..
 
Въз основа на така изяснената фактическа обстановка, комисията установи  следното от правна страна:

Сигналът е подаден от идентифицирано лице по смисъла на чл. 63 от Закона за противодействие на корупцията във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
		За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (отм.), респ. чл. 70 от Закона за противодействие на корупцията /ЗПК/, трябва да са налице три кумулативни предпоставки: лице, заемащо висша публична длъжност, респ. лице заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, пониски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Хамди Илиязов, в качеството му на общински съветник в Общински съвет Т. е лице, заемащо висша публична длъжност по чл. 6, ал. 1, т. 32 от ЗПКОНПИ /отм./, респ. лице, заемащо висша публична длъжност по чл. 6, ал. 1, т. 32 от ЗПК /в сила от 06.10.2023 г./. Органът, компетентен да се произнесе относно наличието или липсата на конфликт на интереси по отношение на него в посоченото качество е КПК. 
	В разпоредбата на чл. 15, ал. 3 от ЗУТ е предвидено границите на урегулирани поземлени имоти да се променят с план за регулация само със съгласието на собствениците им, изразено със заявление и предварителен договор за прехвърляне на собственост с нотариално заверени подписи. Според чл. 15, ал. 5 от ЗУТ, когато с план за регулация се променят граници на урегулирани поземлени имоти–общинска собственост, предварителният договор следва да се сключи по пазарни цени от кмета на общината в писмена форма.    
Съгласно чл. 34, ал. 2 от Закона за общинската собственост /ЗОС/, възмездно придобиване на право на собственост или на ограничени вещни права върху имоти се извършва след решение на общинския съвет, по ред, определен в наредбата по чл. 8, ал. 2. Въз основа на решението на общинския съвет се сключва договор от кмета на общината. Продажба на имоти и вещи - частна общинска собственост, съгласно чл. 35, ал. 4, т. 2 от ЗОС да се извърши без търг или конкурс по ред, определен в наредбата по чл. 8, ал. 2: 1. между общината и държавата или между общини; 2. когато лицата, на които може да се извърши продажба, са определени в закон. 
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
		Установените обстоятелства от справката в НБД „Население“ за липса на родство по права линия, по съребрена линия-до четвърта степен включително и по сватовство-до втора степен, включително, между Хамди в Илиязов и Д. Д., води до липсата на свързаност между тях по смисъла на §1, т. 15, б.“а“ от ДР на ЗПКОНПИ /отм./, респ. §1, т. 9, б. „а“ от ДР на ЗПК. 
Съгласно разпоредбата на §1, т. 15, б.“б“ от ДР на ЗПКОНПИ /отм./, респ. §1, т. 9, б. „б“ от ДР на ЗПК свързаност, обуславяща частния интерес, може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност. 
В случая, установената липса на съдружия и съвместно участие в орган на управление и контрол на търговско дружество между Хамди Илиязов и Д. Д., води до липсата на икономически зависимости, което обуславя и липсата на свързаност между тях по смисъла §1, т.15, б.“б“ от ДР на ЗПКОНПИ /отм./, респ.§1, т. 9, б. „б“ от ДР на ЗПК. 
	Обстоятелството, че Хамди Илиязов е управител и едноличен собственик на капитала на „***“ ЕООД, обуславя наличието на свързаност между него и дружеството по смисъла на §1, т.15, б.“б“ от ДР на ЗПКОНПИ /отм./, респ. на §1, т.9, б. „б“ от ДР на ЗПК , 
Следва да се има предвид обаче, че наличието на свързани лица по смисъла на § 1, т. 9 от ДР на ЗПК само по себе си не обосновава наличието на конфликт на интереси. Необходимо е лицето, заемащо публична длъжност – в случая Хамди Илиязов, в качеството му на общински съветник в Общински съвет Т. да е упражнило свои правомощия или задължения по служба при наличието на частен интерес, от които да следва облага за него или за свързаното с него лица.
Безспорно в случая e, че Хамди Илиязов заема публична длъжност – общински съветник, както и че горепосоченото дружество е свързано с него лице по смисъла на §1, т. 9, б. „б“ от ДР на ЗПК. Но от събраните в хода на административното производство се установи, че Хамди Илиязов е сключил Окончателен договор за прехвърляне на собственост на недвижими поземлени имоти с рег. индекс №  РД-Д-** от 08.02.2023 г. /Окончателен договор от 08.02.2023 г./ по описа на Община Т., в качеството не на общински съветник в Общински съвет Т., а като представляващ, управляващ и едноличен собственик на капитала на „***“ ЕООД, т.е. при липсата на упражнени от него правомощия по служба. 
Липсата на упражнени правомощия по служба, в качеството на лице, заемащо висша публична длъжност, респ. публична длъжност, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси. 

	Съгласно разпоредбата на чл. 13, ал. 1, т. 8 от Закона за противодействие на корупцията (обн. ДВ. бр. 84 от 06.10.2023 г.) /ЗПК/, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия. 
Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност. Несъвместимостта по смисъла на разпоредбата на § 1, т. 4 от ДР на ЗПК съставлява съвместяване изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, заемащо публична длъжност по чл. 6, ал. 1 от ЗПК. Целта на института на несъвместимостта е превантивна - да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочва самостоятелни основания за несъвместимост на изброените в чл. 6, ал. 1 длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова и при практическото прилагане е необходимо да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Хамди Илиязов, като общински съветник в Общински съвет Т., приложение намират разпоредбите на ЗМСМА.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК. Съгласно ал. 6 на същата разпоредба, в едномесечен срок от полагането на клетвата лице, което при избирането му за общински съветник заема някоя от изброените по-горе длъжности, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. 
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Хамди Илиязов е подал Декларация за несъвместимост по чл. 49, ал. 1, т. 1 от ЗПК с вх. № ДН-32/30.11.2023 г. на ОбС Т., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
В хода на проверката се установи, че Хамди Илиязов от 2009 г. и към настоящия момент е управител и едноличен собственик на капитала на „***“ ЕООД и „****“ ЕООД. Установи се и, че Илиязов е управител от 02.12.2014 г. на „***“ ЕООД, чийто едноличен собственик е „***“ ООД, в което „***“ ЕООД е един от съдружниците, а също и че е управител и един от съдружниците - до 07.05.2024 г. в „***“ ЕООД и до 26.04.2024 г. в „***“ ЕООД.    
	Обстоятелството, че дружествата „***“ ЕООД, „***“ ЕООД, „**“ ЕООД, ***“ ЕООД и „***“ ЕООД са частни търговски дружества, изключва наличието на забраната,  предвидена в разпоредбата на чл. 34, ал. 5 от ЗМСМА, по отношение на Хамди Илиязов, в качеството му на общински съветник да бъде управител и съдружник в търговско дружество с общинско участие.
Участието на Илиязов, като член на Управителния съвет на Сдружение „****“, което е юридическо лице, неправителствена организация и регистрирано на основание Закона за юридическите лица с нестопанска цел, с изцяло частна собственост, не попада в ограниченията предвидени в разпоредбата в чл. 34, ал. 5 от ЗМСМА, което обстоятелство изключва възможността за възникване на несъвместимост. По дефиниция и сдруженията, и фондациите като юридически лица с нестопанска цел, каквото в случая е и Сдружение „****“, са организации, които нямат за цел търговска дейност и печалба. За разлика от търговските дружества, юридическите лица с нестопанска цел не правят бизнес и не целят стопански резултати. Ето защо законодателят е сметнал, че при тази хипотеза няма опасност общественият интерес да бъде застрашен или увреден от лични интереси на лицето, заемащо публична длъжност във връзка с участието му в надзорни, управителни и контролни органи на юридически лица с нестопанска цел. 
Предвид гореизложеното, не може да се обоснове извод за наличие на несъвместимост по чл. 34, ал. 5 от ЗМСМА по отношение на Хамди Илиязов, в качеството му на общински съветник в ОбС Т., за периода от встъпването му в длъжност на 08.11.2023 г. до настоящия момент, с оглед участието му в търговски дружества, които не са с общинско участие.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Хамди Илиязов, в качеството му на общински съветник в Общински съвет Т. правомощия по служба в частен интерес.
Предвид изложеното и на основание чл. 92, ал. 1 и ал. 2 и чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

Р Е Ш И:

 НЕ УСТАНОВЯВА конфликт на интереси по отношение на Хамди Илиязов, ЕГН ****, в качеството му на общински съветник в Общински съвет Т. и лице, заемащо висша публична длъжност по чл. 6, ал. 1 т. 32 от ЗПКОНПИ /отм./, респ. лице, заемащо публична длъжност по смисъла на чл. 6, ал. 1, т. 32 от ЗПК във връзка със сключен Окончателен договор за прехвърляне на собственост на недвижими поземлени имоти с рег. индекс №  РД-Д-** от 08.02.2023 г. по описа на Община Т., поради липса на упражнено правомощие по служба.  

		НЕ УСТАНОВЯВА НЕСЪВМЕСТИМОСТ по отношение на Хамди Илиязов, ЕГН ***, в качеството му на общински съветник в Общински съвет Т. и лице, заемащо висша публична длъжност по чл. 6, ал. 1 т. 32 от ЗПКОНПИ /отм./, респ. лице, заемащо публична длъжност по смисъла на чл. 6, ал. 1, т. 32 от ЗПК във връзка с участието му като управител и едноличен собственик на капитала на „***“ ЕООД и „***“ ЕООД, управител и съдружник в търговски дружества „***“ ЕООД, ***“ ЕООД и „***“ ЕООД, и член на Управителния съвет на Сдружение „***“.

Препис от решението да се изпрати на Окръжна прокуратура Т., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаване на решението, с което се установява липсата на конфликт на интереси и с оглед правомощията по надзор за законност на административните актове.

